DOI: 10.14457/tu.the.2024.158
title: ปัญหา และอุปสรรคของการขับเคลื่อนวิสัยทัศน์และนโยบายของผู้บริหารองค์กรปกครองส่วนท้องถิ่น: ศึกษากรณีองค์กรปกครองส่วนท้องถิ่นในเขตอำเภอบางคล้า จังหวัดฉะเชิงเทรา

description: ในการศึกษาวิจัยครั้งนี้ ผู้วิจัยมุ่งศึกษาถึงวิสัยทัศน์ นโยบาย การขับเคลื่อนวิสัยทัศน์และนโยบาย รวมทั้งปัญหาและอุปสรรคของการแปลงวิสัยทัศน์และนโยบายของผู้บริหารขององค์กรปกครองส่วนท้องถิ่นในเขตอำเภอบางคล้า จังหวัดฉะเชิงเทรา มาสู่การปฏิบัติจริง มีปัญหาหรือข้อจำกัดด้านใดอย่างไร มีการแก้ไขปัญหาและอุปสรรค มีปัจจัยใดบ้างที่มีผลต่อความสำเร็จหรือล้มเหลว ในการแปลงหรือขับเคลื่อนวิสัยทัศน์และนโยบาย สู่การปฏิบัติของผู้บริหารท้องถิ่น ซึ่งผลจากการศึกษาวิจัย และข้อเสนอแนะสามารถนำไปพัฒนาระบบและกลไกการบริหาร การจัดการ องค์กรปกครองส่วนท้องถิ่นให้เกิดประสิทธิภาพต่อไปการวิจัยในครั้งนี้เป็นการวิจัยเชิงคุณภาพ โดยใช้วิธีการเก็บรวบรวมข้อมูล 2 รูปแบบ ได้แก่ 1) วิธีการศึกษาเชิงเอกสาร และ 2) วิจัยภาคสนาม โดยวิธีการสัมภาษณ์ ในเรื่องที่เกี่ยวกับ ปัญหา และอุปสรรคของการขับเคลื่อนวิสัยทัศน และนโยบาย ของผู้บริหารองค์กรปกครองส่วนท้องถิ่น : ศึกษากรณีองค์กรปกครองส่วนท้องถิ่นในเขตอำเภอบางคล้า จังหวัดฉะเชิงเทรา ผลการศึกษาพบว่า 1. ประเด็นสำคัญของปัญหา และอุปสรรค การขับเคลื่อนวิสัยทัศน์ และนโยบายของผู้บริหารองค์กรปกครองปกครองส่วนท้องถิ่นในเขตอำเภอบางคล้า จังหวัดฉะเชิงเทรา มีปัญหาอะไรบ้างผลการศึกษาเกี่ยวกับประเด็นสำคัญของปัญหา การขับเคลื่อนวิสัยทัศน์ และนโยบายของผู้บริหารองค์กรปกครองปกครองส่วนท้องถิ่นในเขตอำเภอบางคล้า จังหวัดฉะเชิงเทรา พบว่า มีประเด็นปัญหาที่ส่งผลให้วิสัยทัศน์ และนโยบายของผู้บริหารไม่ประสบความสำเร็จ ได้แก่1) ปัจจัยทางกฎหมาย ที่ไม่สอดคล้องกับบริบทและปัญหาในพื้นที่ ทำให้บางครั้งกรอบของกฎหมายที่ออกโดยส่วนกลางกลายเป็นอุปสรรคในการดำเนินนโยบายของผู้บริหารอีกทั้งยังมีปัญหาในเรื่องการตีความกฎหมายที่ตีความไม่ตรงกันของในแต่ละท้องถิ่น 2) ปัญหาเชิงโครงสร้าง ปัญหาในการออกแบบและจัดการระบบภายในที่ไม่เหมาะสม ทำให้การดำเนินโทรงการหรือนโยบายต่าง ๆของผู้บริหารไม่สามารถบรรลุได้ตามที่ตั้งใจ3) ปัญหาเชิงนโยบาย เนื่องจากการกำหนดนโยบายที่ไม่เหมาะสม หรือไม่มีประสิทธิภาพขาดการมีส่วนร่วมของชุมชน ทำให้นโยบายไม่ตอบสนองต่อความต้องการของพื้นที่4) ปัญหาเชิงบุคลากร เกี่ยวกับการขาดแคลนบุคลากรที่มีทักษะเฉพาะทาง บุคลากรขาดแรงจูงใจในการทำงานเนื่องจากการบริหารงานบุคคลที่ไม่เหมาะสม และเรื่องความขัดแย้งกันเองระหว่างบุคลากร ที่เป็นอุปสรรคแก่การดำเนินนโยบายของผู้บริหารท้องถิ่น5) ปัจจัยทางการเงิน เนื่องจากงบประมาณที่มีอย่างจำกัด การจัดสรรทรัพยกรที่ไม่เหมาะสม ไม่สอดคล้องกับวิสัยทัศน์ของผู้บริหารท้องถิ่นร่วมถึงความต้องการของพื้นที่6) ปัจจัยทางสังคมและการเมือง เกี่ยวกับความสัมพันธ์ของผู้บริหารท้องถิ่นกับชุมชน ปัญหาการเมืองภายในท้องที่ ธรรมเนียมประเพณีของชุมชน การสื่อสารระหว่างผู้บริหารท้องถิ่นกับประชาชนในเขตพื้นที่ รวมถึงการเมืองระดับชาติ ที่อาจเป็นองค์ประกอบสำคัญที่จะช่วยในการดำเนินนโยบายของผู้บริหารท้องถิ่น หรืออาจเป็นอุปสรรคสำคัญที่ขัดขวางก็ได้2. ศักยภาพ และโอกาสในการแก้ไขปัญหามีแนวทางการแก้ไขปัญหา และจัดการอุปสรรคในการขับเคลื่อนนโยบายและวิสัยทัศน์ อย่างไรบ้าง 1) ศักยภาพในการขับเคลื่อนวิสัยทัศน์ มีทั้งหมด 6 ด้าน ได้แก่ ด้านแรกการวางแผนเชิงกลยุทธ์ กำหนดเป้าหมายที่ชัดเจน วางแผนการปฏิบัติงานที่เป็นขั้นเป็นตอนตรวจสอบได้ และมีการประเมินความเสี่ยงพร้อมทั้งมีแผนการรับมือกรณีมีเหตุฉุกเฉิน ต่อมาคือการจัดการทรัพยากร ต้องมีการจัดการทรัพยากรทางการเงินและบุคคลอย่างมีประสิทธิภาพ ต่อมาคือการใช้เทคโนโลยี และนวัตกรรมเพื่อสนับสนุนให้เกิดการคิดค้นวิธีการใหม่ ๆ ในการแก้ไขปัญหา และเพื่อเพิ่มประสิทธิภาพในการจัดการงานอย่างเป็นระบบ จะช่วยให้การขับเคลื่อนวิสัยทัศน์เป็นไปอย่างสร้างสรรค์ และมีประสิทธิภาพมากยิ่งขึ้น ลำดับที่สี่คือการสร้างเครือข่ายและการมีส่วนร่วมของประชาชน การเปิดโอกาสให้ประชาชนมีส่วนร่วมในกระบวนการตัดสินใจและการดำเนินงาน จะช่วยสร้างความไว้วางใจ และการสนับสนุนจากประชาชน ลำดับต่อมาคือความสามารถในการสื่อสารและการสร้างแรงบันดาลใจ ผู้บริหารต้องสามารถสื่อสารวิสัยทัศน์ และนโยบายให้กับบุคลากร และประชาชนเข้าใจอย่างชัดเจน รวมทั้งสร้างแรงบัลดาลใจ เพื่อกระตุ้นให้เกิดการทำงานและความร่วมมืออย่างมีประสิทธิภาพ สุดท้ายคือการประเมินผลและปรับปรุง ติดตามการดำเนินงานอย่างต่อเนื่องเพื่อปรับปรุงและแก้ไขในกรณีที่เกิดปัญหาขึ้น และเรียนรู้จากประสบการณ์ ไม่ว่าจะเป็นความสำเร็จหรือข้อผิดพลาดเพื่อนำมาใช้ในการปรับปรุง และพัฒนาการดำเนินนโยบายในอนาคต2) โอกาสในการพัฒนาและปรับปรุง โอกาสในการแก้ไขปัญหา และจัดการอปสรรคในการขับเคลื่อนวิสัยทัศน์ และนโยบาย มีทั้งหมด 7 ข้อ ดังนี้ ข้อแรกการพัฒนาบุคลากร โดยการฝึกอบรมเพื่อเพิ่มทักษะและความรู้ให้กับบุคลากรในด้านที่จำเป็น และเพิ่มแรงจูงใจในการทำงานแก่บุคลากรจะช่วยเพิ่มความพึงพอใจ และกระตุ้นให้บุคลากรมีความตั้งใจทำงานมากขึ้น ข้อต่อมาการเพิ่มประสิทธิภาพการบริหารจัดการ โดยการใช้เทคโนโลยีสารสนเทศมาใช้จะช่วยเพิ่มความเร็วและความถูกต้องในการดำเนินงาน รวมทั้งการปรับโครงสร้างองค์กรให้เหมาะสมและยืดหยุ่นมากขึ้นจะช่วยเพิ่มประสิทธิภาพ และลดความซ้ำซ้อนในการทำงาน ข้อที่สามการเพิ่มการมีส่วนร่วมของประชาชน สร้างช่องทางและเปิดโอกาสให้ประชาชนได้แสดงความคิดเห็นและเข้ามามีส่วนร่วม ข้อต่อมาการพัฒนาการบริหารจัดการทรัพยากร จัดหาทรัพยากรเพิ่มเติมและบริหารเพื่อนำไปใช้ให้เกิดประโยชน์สูงสุด อย่างเต็มประสิทธิภาพ ต่อมาข้อที่ห้าการพัฒนาโครงการเชิงนวัตกรรม นำแนวคิดนวัตกรรมใหม่ ๆ มาใช้ในการบริหารงาน เน้นการแก้ไขปัญหาในระยะยาว จะช่วยให้การดำเนินงานมีการพัฒนาอย่างยั่งยืน และทันสมัย ข้อที่หกการปรับปรุงกระบวนการตัดสินใจและการทำงานร่วมกัน เพื่อลดขั้นตอนความซับซ้อนจะช่วยให้การดำเนินงานรวดเร็ว และตรงตามเวลา รวมทั้งสร้างความร่วมมือย่างมีประสิทธิภาพระหว่างหน่วยงานจะช่วยเพิ่มความสำเร็จในการดำเนินโครงการ ข้อสุดท้ายการปรับตัวตามบริบท และสถานการณ์ที่เปลี่ยนแปลง ของสภาพสังคม การเมือง และเศรษฐกิจ เปลี่ยนแปลงไป จะช่วยให้การดำเนินงานมีความเหมาะสม และเป็นไปตามความต้องการของประชาชน รวมทั้งการเตรียมความพร้อมการรับรับมือต่อการเปลี่ยนแปลงทางเทคโนโลยี และสิ่งแวดล้อม ที่อาจมีผลกระทบต่อการดำเนินนโยบายของผู้บริหารท้องถิ่นได้ สิ่งเหล่านี้จะช่วยส่งเสริมการดำเนินงานอย่างมีประสิทธิภาพ อย่างยั่งยืน และตอบสนองความต้องการของชุมชนที่เปลี่ยนแปลงไปได้